คลังบุก4หมื่นร้านค้าเข้าโครงการชิมช้อปใช้
คลังแก้จุดอ่อนเสริมจุดแข็งมาตรการชิมช้อปใช้ เสนอ ครม. ให้ใช้เงินเที่ยวสปา เช่ารถ และบริษัทพาเที่ยวได้
4 ก.ย. 2562

คลังแก้จุดอ่อนเสริมจุดแข็งมาตรการชิมช้อปใช้ เสนอ ครม. ให้ใช้เงินเที่ยวสปา เช่ารถ และบริษัทพาเที่ยวได้
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) กล่าวว่า การเปิดให้ผู้ประกอบการเข้าโครงการชิมช้อปใช้ตั้งแต่วันที่ 28 ส.ค.- 20 ก.ย. 2562 มีผู้ประกอบการมาสมัครเข้าร่วมโครงการแล้ว 3,300 ร้าน จากเป้าที่ไว้ทั้งหมด 4 หมื่นร้าน
ทั้งนี้กรมบัญชีกลางได้มีการปรับวิธีการสมัคร จากเดิมที่ผู้ประกอบการต้องเข้ามาสมัครที่กรมบัญชีกลาง หรือ คลังจังหวัด ได้เปลี่ยนเป็นเชิงรุก โดยเจ้าหน้าที่ของกรมบัญชีกลางจะลงไปหาผู้ประกอบการ 4 หมื่นราย ที่ต้องการให้เข้าร่วมโครงการ สมัครเข้าโครงการนี้ ซึ่งจะทำให้มีร้านค้าเข้าโครงการเพิ่มขึ้นอย่างรวดเร็ว
สำหรับร้านค้าเป้าหมาย 4 หมื่นราย ประกอบด้วย ร้านอาหารที่มีเลขทะเบียนทะเบียนพาณิชย์ 1 .4 หมื่นราย ร้านอาหารขนาดเล็กในพื้นที่ 1 หมื่นราย โรงแรมและโฮมสเตย์ 1 หมื่นราย และร้านขายสินค้า OTOP วิสาหกิจชุมชน อีก 6,000 ราย ทั้งนี้หากถึงครบกำหนดวันสมัครแล้วยังไม่ครบ ทางกระทรวงการคลังก็พิจารณาขยายเวลาวันสมัครเข้าโครงการออกไปอีก
นอกจากนี้ในสัปดาห์หน้ากระทรวงการคลังจะเสนอคณะรัฐมนตรี (ครม.) เห็นชอบขยายขอบเขตการใช้เงินเที่ยวในกระเป๋า 2 ที่ต้องเติมเงินเที่ยวเองไม่เกิน 3 หมื่นบาท ได้คืนเงิน 15% หรือ ไม่เกิน 4,500 บาท จากเดิมที่ใช้ได้แต่ในซื้อสินค้า OTOP และสินค้าวิสาหกิจชุมชน เท่านั้น โดยให้ใช้จ่ายค่าสปา ทัวร์นำเที่ยว การเช่ารถ เช่าเรือในการเดินทาง และบริการต่างๆ ในโรงแรม เพื่อตอบโจทย์การส่งเสริมการท่องเที่ยวให้ครบวงจรมากขึ้น ซึ่งมาตรการชิมช้อปใช้จะเริ่มในวันที่ 27 ก.ย.นี้